Keluri

Keluri, keledi, engkerurai (dalam bahasa Iban) atau enkulurai ialah sejenis alat tiup yang wujud di pulau Borneo baik di belah Indonesia dan belah Malaysia diperbuat daripada labu parang dan buluh.

Alat ini dimainkan dalam kalangan masyarakat Orang Ulu Sarawak,  Kayan dan Kenyah di mana ia sering digunakan dalam iringan majlis tarian dan adat pemburuan kepala manusia. Walau bagaimana pun, alat ini telah banyak menghilang baik dari segi pembinaan mahupun pembuatannya pada abad ke-21.

Binaan 
Alat ini terdiri daripada 6 hingga 7 batang paip. Paip yang paling terpanjang diberi nama indu atau apai yang mengasilkan bunyi oktaf terendah sebagai bunyi mendengung asas. Panjang dari setiap paip berbeza-beza, namun setiap paip pasti memiliki satu lubang angin yang berfungsi menghasilkan suara saat alat ditiup. 

Terdapat juga jenis rekaan engkerurai yang dipasangkan suatu bentuk kon pada indu atau apai  iaitu terumbong yang bertindak mengayunkan gelombang bunyi dihasilkan.

Pembuatan 

Alat ini terdiri daripada enam batang paip buluh yang diikat satu dan dihubungkan dengan kulit sebiji labu yang telah dikeringkan sebagai dasarnya. Kulit sebiji lagi labu yang dilubangkan juga akan dimasukkan pada salah satu paip dan digunakan sebagai penampung angin. Alat ini adakala dihiasi dengan bulu pelepah untuk mencantikkan alat.

Rata-rata alat muzik keluri memiliki panjang dua kaki, namun sebahagian keluri buatan suku Iban dapat mencapai panjang enam kaki.

Pentalaan 
Dalam suatu makalah akademik bertarikh 1915, alat ini dicatatkan menghasilkan bunyi polikorda serta ditalakan kepada skala pancanada dari C B♭ G F E C di mana "c" yang akhir itu sendiri bertindak sebagai suatu bunyi pendengung (drone).

Rujukan 

Alat muzik tradisional Malaysia
Alat muzik tradisional Indonesia
Alat muzik Sarawak
Alat muzik Dayak